Virksomhedsejere bør oprette en fremtidsfuldmagt

**Ofte taler vi om fremtidsfuldmagter i privat sammenhæng, men for en virksomhedsejer kan det have lige så stor relevans. For hvad sker der med den mindre virksomheds drift, hvis ejeren er ukampdygtig for en periode?**

Det kan have fatale konsekvenser for en mindre virksomhed, hvis ejeren pludselig bliver sat ud af spillet i en kortere eller længere periode. Men her har man mulighed for at ”forsikre” sig mod det ved at oprette en fremtidsfuldmagt.

”Kommer du som virksomhedsejer ud for en ulykke, der gør dig ukampdygtig i en periode – det kunne for eksempel være en blodprop eller en hjerneblødning – kan det spare værdifuld tid og besværlig administration, hvis du har oprettet en fremtidsfuldmagt. Fuldmagten vil også kunne fungere som et værn mod økonomisk tab, siger advokat Jette Jessen, Ret&Råd Advokater.

At oprette en fremtidsfuldmagt drejer sig om i tide at udnævne en fremtidsfuldmægtig, der får bemyndigelse til at varetage virksomhedens interesser, hvis virksomhedsejeren ikke kan.

”I mindre virksomheder er det tit den enkelte ejerleder, der står for de fleste store beslutninger. Derfor bliver det endnu vigtigere, at der er lagt en plan for, hvis uheldet er ude,” siger Ret&Råd-advokaten.

**Et værn mod økonomisk tab**

”En fremtidsfuldmagt i erhvervssammenhæng bør være målrettet virksomhedens konkrete forhold. Det er altså ikke en god løsning at lave en generisk fremtidsfuldmagt, men man skal i stedet overveje, om det er forskellige personer, der skal træffe beslutninger om fx økonomi, arbejdsledelse og personale,” påpeger advokat Jette Jessen.

Fremtidsfuldmagten skal registreres i fremtidsfuldmagtsregisteret. Her venter den på, at den eventuelt bliver sat i kraft – og det sker måske (forhåbentlig) aldrig. Hvis virksomhedens ledelse eller forhold ændrer sig, så det vil være relevant at udpege en anden fremtidsfuldmægtig, opretter man blot en ny fuldmagt, der afløser den gamle.

Indberetning og underskrift af fremtidsfuldmagten sker med NemID. Derefter skal den inden 6 måneder vedstås over for en notar. Dette er en betingelse for at fuldmagten gælder, og samtidig en sikkerhed for, at virksomhedsejeren har forstået omfanget af beslutningen, og at der ikke er tale om misbrug.

Kontakt:

Advokat Jette Jessen

Ret&Råd Hinnerup

jje@ret-raad.dk

87 64 11 12